EFTAn valvontaviranomaisen tiedonanto sakkojen määräämättä jättämisestä tai lieventämisestä kartelleja koskevissa asioissa, annettu 4 päivänä kesäkuuta 1997 (97/C 282/05)

A. Tämä tiedonanto on annettu Euroopan talousalueesta tehdyn sopimuksen (ETA-sopimus) ja valvontaviranomaisen ja tuomioistuimen perustamisesta tehdyn EFTA-valtioiden (1) sopimuksen määräysten nojalla (valvonta- ja tuomioistuinsopimus).

B. Euroopan komissio on antanut tiedonannon sakkojen määräämättä jättämisestä tai lieventämisestä kartelleja koskevissa asioissa (EYVL C 207, 18.7.1996, s. 4). Tämä ei-sitova asiakirja sisältää ne periaatteet ja säännöt, joita komissio noudattaa harjoittaessaan sakkojen määräämistä kilpailualalla koskevaa politiikkaansa.

C. EFTAn valvontaviranomainen katsoo, että edellä mainittu asiakirja on ETA:n kannalta merkityksellinen. Yhtäläisten kilpailuedellytysten säilyttämiseksi ja ETA:n kilpailusääntöjen yhtenäisen soveltamisen varmistamiseksi koko Euroopan talousalueella, EFTAn valvontaviranomainen antaa oheisen tiedonannon valvontaviranomaisen ja tuomioistuimen perustamisesta tehdyn EFTA valtioiden sopimuksen 5 artiklan 2 kohdan b alakohdassa sille annetun toimivallan mukaisesti. Valvontaviranomainen noudattaa tässä tiedonannossa määriteltyjä periaatteita ja sääntöjä soveltaessaan yksittäisiin tapauksiin asiaa koskevia ETA:n kilpailusääntöjä (2).

A. Johdanto

1. Yritysten väliset salaiset kartellit, joiden tavoitteena on hinnoista määrääminen, tuotanto- tai myyntikiintiöiden asettaminen, markkinoiden jakaminen tai tuonnin tai viennin kieltäminen, kuuluvat vakavimpiin EFTA:n valvontaviranomaisen käsittelemiin kilpailun rajoituksiin.

2. Tällaiset menettelytavat johtavat lopulta hintojen nousuun ja kuluttajien valintamahdollisuuksien pienenemiseen. Lisäksi ne eivät vahingoita pelkästään Euroopan talousalueen (ETA) kuluttajien etuja vaan myös teollisuutta ETA:n alueella. Rajoittamalla keinotekoisesti tavanomaista kilpailua välillään ETA:n alueella olevat yritykset välttävät juuri niitä paineita, jotka johtavat uudistuksiin sekä tuotekehityksessä että tehokkaampien tuotantomenetelmien käyttöönotossa. Niiden johdosta myös raaka-aineista ja osista tulee kalliimpia ETA:n alueella oleville yrityksille, jotka ostavat näiltä tuottajilta. Pitkällä aikavälillä tällaiset menettelytavat johtavat kilpailukyvyn laskuun ja työpaikkojen vähentymiseen yhä kansainvälisemmiksi muuttuvilla markkinoilla.

3. Kaikista näistä syistä EFTA:n valvontaviranomainen on sitä mieltä, että taistelu kartelleja vastaan on tärkeä tekijä yhtenäisen, yhteisille säännöille ja tasapuolisille kilpailuedellytyksille perustuvan ETA:n luomiseksi.

4. EFTA:n valvontaviranomainen on tietoinen siitä, että tällaisissa kartelleissa osallisina olevat yritykset voivat haluta lopettaa osallisuutensa ja ilmoittaa EFTA:n valvontaviranomaiselle kartellista, mutta vaara saada korkeat sakot saa ne luopumaan ajatuksesta.

5. Asian huomioon ottamiseksi EFTA:n valvontaviranomainen on päättänyt antaa tämän tiedonannon, jossa määritellään ne edellytykset, joilla EFTA:n valvontaviranomaisen kanssa kartelleja koskevissa tutkimuksissa yhteistyössä olevat yritykset voitaan vapauttaa sakoista tai niille muussa tapauksessa määrättyjä sakkoja lievennetään huomattavasti. EFTA:n valvontaviranomainen tutkii tämän tiedonannon muuttamisen tarpeellisuutta saatuaan riittävästi kokemusta sen soveltamisesta.

6. EFTA:n valvontaviranomaisen mielestä on Euroopan talousalueen moitteettoman toiminnan mukaista käsitellä suopeasti yrityksiä, jotka tekevät yhteistyötä jäljempänä kuvailluilla edellytyksillä. Kuluttajien ja kansalaisten etu on tällaisten menettelytapojen paljastamisessa ja estämisessä tärkeämpi kuin etu, joka saataisiin niiden yritysten sakottamisesta, jotka ovat yhteistyössä EFTA:n valvontaviranomaisen kanssa ja siten tekevät mahdolliseksi kartellin paljastamisen ja estämisen tai avustavat sitä tässä tehtävässä.

7. Yritysten yhteistyö on vain yksi monista tekijöistä, jotka EFTA:n valvontaviranomainen ottaa huomioon sakon määrän vahvistaessaan. Tämä tiedonanto ei epää EFTA:n valvontaviranomaiselta mahdollisuutta alentaa sakkojen määrää muista syistä.

B. Sakkojen määräämättä jättäminen tai sakkojen määrän hyvin huomattava alentaminen

8. Yrityksen, joka

a) ilmoittaa EFTA:n valvontaviranomaiselle salaisesta kartellista ennen kuin EFTA:n valvontaviranomainen on päättänyt aloittaa kartelliin kuuluvia yrityksiä koskevan tutkimuksen ja jos sillä ei jo ole riittäviä todisteita ilmoitetun kartellin olemassaolon todistamiseksi,

b) antaa ensimmäisenä ratkaisevaa tietoa kartellin olemassaolosta,

c) on lopettanut osallistumisensa tällaiseen laittomaan toimintaan viimeistään ilmoittaessaan kartellista,

d) antaa EFTAn valvontaviranomaiselle kaikki tarvittavat tiedot kartellista sekä kaikki sen hallussa olevat kartellia koskevat asiakirjat ja todisteet sekä on valmis jatkuvaan ja täydelliseen yhteistyöhön koko tutkimuksen ajan,

e) ei ole pakottanut toista yritystä osallistumaan kartelliin eikä ole ollut tämän laittoman toiminnan aloittaja tai johtaja,

sakon määrää, joka sille olisi määrätty, jos se ei olisi toiminut yhteistyössä, alennetaan vähintään 75 prosentilla, tai sakko voidaan jättää kokonaan määräämättä.

C. Sakkojen määrän huomattava alentaminen

9. B kohdan b-e alakohdan edellytykset täyttävä yritys, joka ilmoittaa salaisesta kartellista sen jälkeen, kun EFTAn valvontaviranomainen on päättänyt aloittaa kartelliin kuuluvia yrityksiä koskevan tutkimuksen, jossa ei kuitenkaan saada riittäviä todisteita päätöksen tekemiseen johtavan menettelyn aloittamiseksi, saa 50-75 posenttia alennusta sakon määrästä.

D. Sakkojen määrän merkittävä alentaminen

10. Jos yritys tarjoutuu yhteistyöhön ilman, että kaikki B tai C kohdassa esitetyt edellytykset täyttyvät, yritykselle voidaan myöntää 10-50 prosenttia alennusta siihen sakkojen määrään, mikä sille olisi määrätty ilman yhteistyötä.

11. Näin voidaan menetellä erityisesti, jos:

- yritys toimittaa EFTAn valvontaviranomaiselle ennen vastalauseiden tiedoksi antamista tietoja, asiakirjoja ja muita todisteita, jotka auttavat rikkomuksen todistamisessa;

- saatuaan tiedon vastalauseista yritys ilmoittaa EFTAn valvontaviranomaiselle, että se ei kiistä niiden seikkojen olemassaoloa, joihin EFTAn valvontaviranomaisen esittämät syytökset perustuvat.

E. Menettely

12. Kun yritys haluaa käyttää hyväkseen tämän tiedonannon määräyksiä, sen on otettava yhteyttä EFTAn valvontaviranomaisen kilpailua ja valtiontukia käsittelevään osastoon. Tämän pyynnön on oltava sellaisen henkilön laatima, jolla on oikeus tehdä yritystä velvoittavia sitoumuksia. Tässä tiedonannossa ei siis tarkoiteta yrityksen henkilökunnan jäsenen henkilökohtaista aloitetta.

13. Lopullinen päätös siitä, täyttyvätkö B, C ja D kohdassa mainitut edellytykset ja myönnetäänkö mitään vapautusta sakosta tai jätetäänkö sakko määräämättä, tehdään samaan aikaan kuin EFTAn valvontaviranomainen tekee lopullisen päätöksen. Ei ole soveliasta myöntää vapautusta ennen hallinnollisen menettelyn päättämistä, koska edellä määritellyt edellytykset ovat voimassa koko menettelyn ajan.

14. Jos kaikki edellytykset kuitenkin täyttyvät, sakkoja ei määrätä lainkaan tai sakkojen määrää alennetaan hyvin huomattavasti. EFTAn valvontaviranomainen on tietoinen siitä, että tämän ilmoituksen kohdat B ja C johtavat oikeutettuihin odotuksiin, joihin yritykset voivat turvautua paljastaessaan kartellin EFTAn valvontaviranomaiselle. Jos jotain kohdissa B ja C määritellyistä edellytyksistä ei voida täyttää jossain hallinnollisen menettelyn vaiheessa, näissä kohdissa määrätty suotuisa kohtelu menetetään. Tällaisissa olosuhteissa yritys voi kuitenkin hyötyä vielä sakkojen määrän alentamisesta D kohdan perusteella.

15. Sakoista vapauttaminen ei kuitenkaan voi suojella yritystä laittomaan sopimukseen tai yhdenmukaistettuun menettelytapaan osallistumisesta aiheutuvilta siviilioikeudellisilta seuraamuksilta. Jos EFTAn valvontaviranomainen tekee päätöksen EFTA-sopimuksen 53 artiklan 1 kohdan mukaan, yrityksen, joka vapautetaan sakoista, sanotaan myös rikkoneen ETA-sopimusta ja sen osuus kuvaillaan päätöksessä. Yhteistyö EFTAn valvontaviranomaisen kanssa mainitaan myös päätöksessä sakkojen määräämättä jättämisen tai sakkojen lieventämisen perusteluksi.

16. Jos yritys, jonka sakkoja on alennettu sen vuoksi, ettei se ole kiistänyt tosiseikkoja, kiistää ne ensimmäistä kertaa mitätöimiskanteen yhteydessä, EFTAn valvontaviranomainen periaatteessa pyytää Euroopan yhteisöjen ensimmäisen oikeusasteen tuomioistuinta nostamaan kyseiselle yritykselle määrättyä sakkoa.

(1) Tässa tiedonannossa EFTA-valtioilla tarkoitetaan niitä EFTAn nykyisiä jäsenvaltioita, jotka ovat ETA-sopimuksen osapuolia (Islanti, Liechtenstein ja Norja).

(2) ETA:n kilpailusääntöjen pääasialliset yrityksiin sovellettavat säädökset ovat ETA-sopimuksen 53, 54, 57 ja 59 artiklassa ja ETA-sopimuksen liitteessä XIV.